Virolainen Ott Tänak on ralliautoilun uusi maailmanmestari. Toyotan ykköskuljettaja varmisti mestaruutensa sijoittumalla Katalonian MM-rallissa toiseksi ja voittamalla kisan huipentaneen Power Stagen.

Kuusi kilpailua tällä kaudella voittanut Tänak nousi 263 pisteeseen, eikä Kataloniassa ykköseksi ajanut Hyundain Thierry Neuville pysty enää ottamaan häntä kiinni päätösosakilpailussa Australiassa.

32-vuotias Tänak on ensimmäinen virolainen rallimestari, ja hän katkaisi ranskalaisten Sebastien Loebin ja Sebastien Ogierin 15 vuoden mestaruusputken. Loeb oli ykkönen 2004–2012 ja Ogier 2013–2018. Edellisen ei-ranskalaisen tittelin oli vienyt norjalainen Petter Solberg vuonna 2003.

– Vaikea kuvailla tunteita. Kokemani paineet tämän viikonlopun aikana ovat olleet ihan uskomattomia. En ole kokenut koskaan sellaisia, Tänak kertoi heti kisan jälkeen WRC:n haastattelussa.

– Kiitos tiimille, te olette tehneet ihan uskomatonta työtä. Olen tähdännyt tähän koko elämäni. Äitini lähetti viestin eilen, että "jos Ott haluaa jotain, hän pystyy siihen". Minun piti vain toteuttaa se, virolainen myhäili.

Viron suosituimman urheilutähden sopimus Tommi Mäkisen johtamassa tallissa päättyy tähän kauteen, ja hänen sopimustilannettaan on spekuloitu pitkin vuotta. Yleisesti on näyttänyt selvältä, että Tänak jatkaa japanilaistallissa, mutta brittiläinen Autosport kertoi perjantaina, että hän olisi sittenkin siirtymässä Hyundaille ensi kaudeksi.

Sunnuntain tapahtumat ja parhaat palat Kataloniassa voi katsoa tästä artikkelista.

What a journey it has been.. BUT WE DIT IT!

WE ARE THE WORLD CHAMPIONS! 🏆🎉🥇☝️



⁰#WRC #Champions #OttTänak #MartinJärveoja #GoOtt #TanakFanArmy⁰



*Subject to the official publication of the results by the FIA. pic.twitter.com/5NmdfdHGWD — Ott Tänak (@OttTanak) 27. lokakuuta 2019

KATALONIAN MM-RALLIN TULOKSET:

1. Thierry Neuville Hyundai 3.07.39,6

2. Ott Tänak Toyota +17,2

3. Dani Sordo Hyundai +17,6

4. Sebastien Loeb Hyundai +53,9

5. Jari-Matti Latvala Toyota +1.00,2

6. Elfyn Evans Ford +1.14,2

7. Teemu Suninen Ford +1.47,6

8. Sebastien Ogier Citroen +4.20,5

9. Mads Östberg Citroen +8.24,6 (WRC2 Pro)

10. Eric Camilli Citroen +8.47,2 (WRC2)

11. Jan Kopecky Skoda +9.19,3 (WRC2 Pro)

12. Kalle Rovanperä Skoda +9.53,7 (WRC2 Pro)

13. Emil Lindholm Volkswagen +10.27,9 (WRC2)

Uutista päivitetty kello 16.59: tarkennettu otsikkoa.

Lue myös:

Maailmanmestaruus on vaatinut Ott Tänakin perheeltä paljon uhrauksia – sisko joutui kärsimään, kun pojan ura meni kaiken edelle: “Meillä ei ollut kovin varakas perhe”

Kommentti: Mestariksi mestareiden iässä – suomalaisten on syytä sisäistää ainakin yksi opetus virolaisen automekaanikon Ott Tänakin ainutlaatuisesta tarinasta

Tommi Mäkinen hehkutti tuoretta maailmanmestarisuojattiaan, uskomaton loppuveto mykisti kokeneen Toyota-pomonkin: “Kauhean kova venyminen”

Ott Tänak tykitti historialliseen maailmanmestaruuteen – Yle seurasi Katalonian MM-rallin jännittävää päätöspäivää hetki hetkeltä

Rallimaailman mylly jauhaa uusia huhuja nyt päivittäin, Esapekka Lapin manageri ei usko Citroenin vetäytymiseen: "Olen 100-prosenttisen varma, että hän ajaa siellä ensi vuonnakin"

Tommi Mäkinen hämillään Tänakin siirtohuhusta, pitää sopimussoppaa poikkeuksellisen erikoisena: "Ott on ollut hyvin hiljainen viimeisten kisojen jälkeen"

Toyotan supertähti siirtymässä sittenkin Hyundain rattiin? – Tänak kuittaa vain huhuna, virolaistähden asianhoitaja Ylelle: "En voi myöntää enkä kieltää"

Hyundailla kaksoisjohto, tulikuuma Tänak nousi jo kolmanneksi – Yle seurasi Katalonian MM-rallin lauantain tapahtumat hetki hetkeltä